KSA binnekort ook Momentum-loosArgieffoto. Dit is een ramp na die ander vir die beleërde nasionale krieketbeheerliggaam. Nadat die Suid-Afrikaanse Sportkonfederasie en Olimpiese Komitee (Saskok) besluit het om in te gryp by Krieket Suid-Afrika, het ŉ borg nou ook besluit om kop uit te trek weens die talle bestuurskwessies. Momentum het aangedui dat hy nie sy borgskap sal hernieu wanneer dit in April 2021 verstryk nie. Die finansiëlediensteverskaffer wat sedert 2012 deel is van die nasionale krieketopset, sal nie sy borgskap van internasionale eendagwedstryde, die plaaslike eendagreeks, die nasionale klubkampioenskap en skooltoernooie verleng nie. Momentum is die tweede groot borg wat uit KSA se sinkende bootjie spring nadat Standard Bank ook verlede jaar aangedui het dat hy sy borgskap gaan beëindig. Hy sal egter steeds as die Protea-vroue se hoofborg aanbly totdat sy kontrak in 2023 verstryk. “Ons vennootskap van agt jaar met KSA was baie lonend vir ons handelsmerk. Ons bydrae tot krieket in die land is ’n positiewe storie waarop ons baie trots is,” het Momentum se Carel Bosman gesê. Hy het egter bygevoeg dat Momentum ontevrede is met die huidige stand van sake – veral wat KSA se administrasie en reputasie betref. “Ons sal in verbinding met KSA bly om die organisasie verantwoordelik te hou om die regte ding te doen. Almal wil ’n beheerliggaam sien wat professioneel en eties bestuur word; een wat alle rolspelers se belange in ag neem. Ons wens KSA sterkte toe op die pad vorentoe.” Hoewel KSA se rekenmeesters sal sê dat hulle ’n wins vir die 2019-’20-tydperk toon, word steeds verwag dat hulle ’n verlies van R654 miljoen oor ’n periode van vier jaar in die gesig staar. Volgens die Suid-Afrikaanse Krieketspelersvereniging is die bedrag eintlik nader aan die R1 miljard-kerf. KSA het gister in ’n verklaring gesê dat sy vergadering met Saskok ’n stap in die regte rigting is; veral wat samewerking betref. Kevin Pietersen het verlede week sy mond behoorlik op sosiale media oor die huidige krisissituasie by Krieket Suid-Afrika (KSA) uitgespoel. “Ek is ongelooflik jammer vir al die wonderlike mense wat vir die organisasie werk, sowel as vir die spelers wat noodgedwonge as gevolg van hierdie ramp moet ly. Hierdie rillervertoning kan die doodskoot vir krieket wees,” het hy op Twitter geskryf.